
Sažetak 


Rad se bavi tematikom psihološkog rata koji svoje korijene vuče od samih početaka 
ljudske zajednice, a posebnu važnost dobiva u novijoj povijesti te predstavlja jedan od 
najsnažnijih i najprisutnijih aspekata gotovo svakog ratnog djelovanja. Dat je prikaz 
različitih oblika psihološkog ratnog djelovanja s naglasakom na ratnu propagandu 
kao najčešće korišteno sredstvo psihološkog rata te mogućnosti obrane od takvih 
djelovanja, uz poseban osvrt na psihološki rat protiv Hrvatske u tijeku Domovinskog 
rata. Rad se osniva na kombiniranom prikazu nekoliko članaka i knjiga poznatih 
autora koji se bave navedenom tematikom. 


Ključne riječi: psihološki rat, specijalni rat, ratna i politička propaganda, psihološka obrana, 
psihološko oružje 


UVOD -— OPĆENITO O PSIHOLOŠKOM RATU 


Vještina vladanja samo je onda savršena, kad ima za temelj vještinu uvjeravanja, 
rekao je početkom 20.-og stoljeća Gustav Le Bon, oštrouman pisac, autor knjige Psi- 
hologija masa. To je rečenica koja ponajbolje opisuje važnost i značaj psihološkog 
oružja u društvenim previranjima današnjice. 


Autorica je diplomirani ekonomist (smjer marketing, Ekonomski fakultet u Zagrebu) te apsolvent 
psihologije na Filozofskom fakultetu u Zagrebu. Rođena je 1975. godine u Budimpešti, 
školovala se u Zagrebu. Profesionalni interesi su joj usmjereni na područje industrijske 
psihologije, marketinga i propagande te psihologije potrošnje. 

Ratovi su sastavni i, čini se, neizostavni dio i moderne povijesti. Gotovo da nema 
države koja, posredno ili neposredno, nije bila uključena u neki oblik ratnog događa- 
nja u proteklom stoljeću. 


Osnovni sadržaj rata je oružana borba, ali ne i jedini, već se koriste i druge impli- 
citne forme borbe: političke, društveno-ekonomske, psihološke, etičke itd., što u 
međusobnom preklapnju pridonosi sveobuhvatnosti oružanih sukoba. 


Psihološki rat o kojem govorimo u ovom radu, oblik je specijalnog rata usmjere- 
nog na postizanje psiholoških učinaka u vlastitu korist. Možemo ga definirati kao 
političku i vojnu strategiju kojom se nastoji raznovrsnim sredstvima i postupcima umanjiti 
snagu neprijatelja, smanjiti njegovu otpornost i spremnost na borbu, a ujedno povećati 
snagu u vlastitim redovima i pridobiti što brojnije saveznike (Radovančević,1992.:40). 


Bez obzira na sredstva djelovanja, u psihološkom ratovanju nastoje se proizvesti 
psihološki efekti (odatle i naziv psihološki rat), koriste se određeni psihološki meha- 
nizmi i zakonitosti, a krajnja namjera je ostvarivanje ciljeva vlastite politike. 


Za razliku od oružanog sukoba, psihološki rat može se voditi i u miru (npr. Hladni 
rat između SSSR-a i SAD-a), prikriveno, bilo kao stalno potkopavanje nekog društve- 
nog sustava, bilo kao slabljenje obrane tog društva u pripremi za oružani napad na to 
društvo. U oružanom ratu, psihološki rat djeluje koordinirano s oružanim ratnim djelo- 
vanjima; razbuktavanjem oružanog sukoba, specijalni rat također dostiže svoju kulmi- 
naciju. Tako se sjedinjuje razorno djelovanje vojne tehnologije s velikim mogućnostima 
suvremene “tehnologije manipuliranja ljudima“, odnosno s tehnikama specijalnog rata 
koje postižu željene psihološke učinke. Koji su to željeni psihološki učinci? Prije svega 
onaj tko vodi psihološki rat želi nametnuti svoj način viđenja, svoju ideologiju, politički 
sustav i svoju moć. Da bi to postigao, nastoji oslabiti i srušiti obranu napadnute strane 
potičući unutrašnje podjele, izazivajući nepovjerenje i sumnje u redovima obrane i 
ohrabrujući unutrašnje neprijatelje sustava koji napada da iniciraju strah, nesigurnost, 
dezorganizaciju. Služi se širenjem lažnih obećanja, iluzija, glasina itd. 


Cilj psihološkog rata je, dakle, izmijeniti stavove, vrijednosti, mišljenja i ponašanje 
pripadnika napadnute strane u svoju korist, prisiliti ih na pokornost, upravljati njihovim 
ponašanjem a da često toga nisu svjesni. Takav cilj ostvaruje se različitim pritiscima i 
manipulacijama psihološkog rata, čime se nameće određeni sustav vrijednosti, ovis- 
nosti i nadmoći (Komar, 1992.:61). 


Psihološki rat nije usmjeren samo na protivnika; usmjeren je i na vlastitu javnost 
(npr. opravdavanje rata pred javnim mijenjem) te na vlastite oružane snage (motivi- 
ranje, poticanje borbenog morala), zatim na zemlje saveznice i neutralne zemlje (ostva- 
rivanje pozicije i podrške na međunarodnom planu), a djeluje i na pučanstvo privre- 
meno okupiranih teritorija (smirivanje, pokoravanje i “preodgoj“ pučanstva). 


Otkad je ratova i vojski, postoje i elementi psihološkog ratovanja. Već kod primitivnih 
plemena, na primjer, ratničke boje imaju za cilj, s jedne strane, zastrašiti neprijatelja, 
a s druge, podići samouvjerenost i borbeni moral onog tko ih nosi. I novija povijest 
dakako ima mnoštvo primjera upotrebe elemenata psihološkog ratovanja. Tako su, 

npr., Englezi u ratu za Falklandske otoke pažljivo dopustili da se sazna kako sa sobom 
dovode ekipu Gurka, od kojih svaki može onesposobiti barem pet-šest neprijateljskih 
vojnika u pojedinačnoj akciji zahvaljujući izuzetno vještom baratanju nožem. Englezi 
su zaista imali nekolko Gurka koji su, međutim, radili na servisiranju strojeva i uopće 
nisu izravno sudjelovali u borbama. No ta vijest je sama po sebi bila dovoljna da kod 
argentinskih posada koje su još bile na otocima, izazove paničan strah od prerezanih 
grkljana, rasporenih trbuha, masakra kao takvog. 


Cijeli je niz primjera ratne propagande, kao jednog od najčešće korištenih oblika 
psihološkog ratovanja, tokom povijesti. Cezar je, primjerice, nakon pobjede namjerno 
javno prikazivao ratni plijen i zarobljenike, strašeći tako buduće protivnike. Džingis- 
kan je širio glasine o nepobjedivosti mongolskih hordi, aTemistoklo je ostavljao poruke 
uklesane na kamenu pored izvora, izazivajući podjele u redovima neprijatelja. Machi- 
avelli se intenzivno bavio metodama razaranja morala protivnika, pa ga mnogi sma- 
traju ocem teorije psihološkog rata. U Američkom ratu za neovinost (1775.—1783.) 
masovno se koriste leci i pamfleti kojima se pripadnici kontrarevolucionarnih snaga 
pozivaju na dezertiranje. Napoleon je u ratne pohode vodio pisce, slikare, novinare i 
čitave tiskare. Na sve bi strane slao vješte pregovarače koji bi uvjeravali neprijatelja da 
prekine otpor i surađuje. U Drugom svjetskom ratu, ratna propaganda je također 
uzela maha. Vrlo jaku, agresivnu propagandu koristili su režimi u Njemačkoj, Italiji i 
Japanu. Jačali su fanatizam i fatalizam u vojsci i narodu, manipulirali masama, a 
Njemačka je Austriju i Čehoslovačku osvojila praktično bez ispaljenog metka zahvalju- 
jući upravo takvim specijalnim aktivnostima. SSSR je pak angažirao ogroman broj 
propagandista — političkih radnika. Tiskani su vojni listovi na 50 jezika, a stotine pisa- 
ca, novinara i znanstvenika angažirani su isključivo za potrebe ratne propagande. 
Nakon Drugoga svjetskog rata, propaganda postaje iznimno snažno oružje Hladnog 
rata, jedno od najjačih sredstava borbe za prevlast u svijetu. Generalna skupština UN 
raspravljala je 3.11.1947. o projektu rezolucije usmjerene protiv svake propagande 
koja nastoji izazvati ili ohrabriti prijetnje miru, povredu mira ili bilo koji akt agresije. U 
rujnu 1959., na 48. konferenciji Interparlamentarne unije u Varšavi, usvojena je re- 
zolucija koja osuđuje pokretače i vinovnike Hladnog rata i primjenjivane metode pro- 
pagande (Vojna encikopedija,1965.). 


Moderne svjetske vojske i u miru predviđaju u svom sastavu snage za psihološko 
propagandno djelovanje, a u tome prednjači SAD koji ima najveću i najsavršeniju 
organizaciju. U Njemačkoj, u mirnodopsko vrijeme, oko 3000 ljudi uključeno je u 
psihološko-propagandna djelovanja, dok ih, primjerice, Grčka i Turska imaju oko 300 
(Komar i Sokolić, 1992.). 

lako duboko korijeni, psihološko je oružje ipak vrlo moderno oružje: oružje moder- 
nog vremena. Posjeduje neke vrlo bitne značajke koje ga razlikuju od svih ostalih 
oružja: 

— psihološko oružje je oružje “duha“, djeluje izravno na psihu, a ne pogađa tijelo; 
— psihološko oružje ima od svih oružja najveći doseg, ne poznaje ni granice ni frontove; 


— psihološko oružje može djelovati bez odmora i njegova uporaba ne traži prekid; 

— psihološko oružje ne ubija, ono uvjerava; 


— psihološko oružje pridobiva neprijatelje i hrani moral vlastite zemlje i zato u isto 
vrijeme osvaja i brani; 


— psihološko oružje služi i za hladni i za “vrući“ rat, to je oružje za sva razdoblja; 


— psihološko oružje djeluje u globalnom obliku te obuhvaća u svoj svjoj jakosti i 
neprijateljsko bojište i vlastito zaleđe u isto vrijeme (Villegas,1970.). 


Uspješnost psihološkog oružja bitno ovisi o njegovom utjecaju na javno mišljenje koje 
konačno oblikuje i nadahnjuje. Javno mišljenje je plod demokracije, ono vlada svije- 
tom i upravlja politikom. Dok u demokratskim narodima stanja javnog mišljenja uprav- 
ljaju politikom, dotle u totalitarnim državama, metodom nasilja vlast izaziva i proizvo- 
di to mišljenje. Diktatura stvara nova stanja javnog mišljenja te ih bez oklijevanja na 
silu nameće. 


Javno mišljenje je zaista oduvijek utjecalo na vladu države. Već je Seneka rekao: 
“Sve ovisi o javnom mišljenju“, a Paskal je ovoj tvrdnji nadodao: “Javno mišljenje o 
svemu odlučuje, stvara ljepotu, pravdu i sreću, željkovani cilj svih nas. Snaga je kralji- 
ca svijeta, a ne javno mišljenje, međutim javno mišljenje podstiče ljude da se služe 
snagom“(Villegas,1970.:20). 


Najčešće korišteno sredstvo za oblikovanje javnog mišljenja jest propaganda. 


RATNA PROPAGANDA 


Pod nazivom psihološki rat najčešće se misli na tzv. političku i ratnu propagandu, 
odnosno uporabu semiotičkih podražaja u određene svrhe, mada psihološki rat koristi 
i neka druga sredstva. Ratna propaganda posebna je vrsta djelovanja u ratu, može 
postići i više psiholoških učinaka od svih drugih oblika specijalnog ratovanja. Ona je 
organizirana aktivnost u širenju ideoloških, političkih, vjerskih, znanstvenih i drugih 
stavova, uvjerenja, činjenica i ideja, ili, rečeno psihološkim terminima, aktivnost širenja 
informacija radi stvaranja predispozicija za određeni način ponašanja; utjecaja na akcije 
ljudi određenim propagandnim informacijama i porukama (Komar i Sokolić, 1992.). 
Propagandu zanima kako promijeniti stavove ljudi u odnosu na neki cilj. 


U propagandi je najvažnija poruka, no nije nevažno ni tko je izvor, koje su osobine 
poruke, a koje osobine primaoca te kojim se putem prenose propagandne poruke. 
Onaj tko provodi ratnu propagandu mora, prije svega, definirati na koga želi djelovati, 
što želi postići, a zatim mora proučiti ciljanu populaciju: njezine značajke, posebno 
njezine slabe točke kako bi djelovao upravo na njih — najveće frustracije, probleme, 
strahove, kulturne osobine, na što je osjetljiva i sl. Na osnovu tih spoznaja oblikuje se 
koncepcija propagande usmjerena prema toj populaciji — najprikladnije poruke, naj- 
prikladniji načini prezentacije, izvori poruke, kao i pravo vrijeme i mjesto prezentiranja 

— ovisno o vojnoj i političkoj situaciji. Najlakše se djeluje na osobe koje su visoko 
komforne, autoritarne, emocionalno labilne, agresivne, rigidne te osobe smanjene 
emocionalne, socijalne i intelektualne zrelosti; pritom valja iskoristiti ono što im je 


zajedničko i pronaći njima trenutačno najvažnije motive (npr. strah od gladi, ekonom- 
ski prosperitet itd.). 


Vrlo je bitan i izvor poruke jer ljudi više vjeruju u poruku iz, za njih, vjerodostojnog 
izvora. Naravno, najlakše je utjecati na osobe čiji se stavovi puno ne razlikuju od onih 
koji im se žele nametnuti. 


Propagandna poruka mora biti dostupna, privlačna, razumljiva, zanimljiva i uvjerlji- 
va. Ciljana osoba mora obratiti pažnju na poruku, shvatiti je, prepustiti joj se, zadržati 
ju (ne zaboraviti) i reagirati, tj. poruka mora utjecati na ponašanje (Komar i 
Sokolić, 1992.). Čovjekovu pažnju privlači intenzitet poruke, neobičnost, nedovrše- 
nost, pokretljivost (Zvonarević,1981.). Nadalje, poruka se mora ponavljati, mora elimini- 
rati alternativna rješenja, pojednostavljivati, nuditi što više obećanja, mora podržavati 
stavove masa, a ne izvora poruke; cilj i dubinski sadržaj poruke moraju biti prikriveni 
što uvjerljivijim razlozima — riječi moraju činiti “čuda“ baš u vrijeme najtežih trenuta- 
ka, kada ljudi “gube razum“ (Komar i Sokolić,1992.). 


Propaganda koristi različite medije: od radija, televizije, novina i elektronske pošte, 
do glasina. Najčešće se koriste sljedeći prenositelji poruka: 


1. radioemisije; radio je najbrži preijnosnik informacija; 


2. TV emisije i filmovi; televizija je djelotvorno sredstvo, najviše zbog snažnog vizualno- 
emocionalnog djelovanja; 


3. pisane poruke, leci, plakati, grafiti, tisak, karikature; 


4. propagandni timovi; pripremljene grupe ljudi koji osobno na terenu uvjeravaju 
ljude, djeluju na njihove stavove i uvjerenja; 


5. zvučna psihološko-propagandna sredstva; 


6. glasine; vrlo često korišteno i opasno oružje ratne propagande. 


Ovisno o prilikama i potrebama često se koriste i druge metode kao što su, primjerice, 


“ispovijesti“ zarobljenika, pozivi na predaju koje vojnicima upućuju njihova djeca ili 
rodbina i sl. 


Vrlo često sredstvo korišteno za slabljenje borbenog morala vojnih jedinica i civil- 
nog stanovništva napadnute strane jesu glasine. Ima različitih vrsta glasina. Mogu biti 
spontane, ali najčešće su one koje su namjerno ubačene i koje se kumulativno naku- 
pljaju, kako bi kod ljudi stvorile nesigurnost, revolt, strah i paniku. Glasine su u ve- 
likom broju bile prisutne i u ovom sad ratu protiv Hrvatske, te su, čini se, imale vrlo 
mnogo kratkoročnih uspjeha. Kao primjer možemo navesti glasinu iz 1992. godine da 
će na mostu između Slavonskog i Bosanskog Broda biti pušteno iz zarobljeništva Jugo- 
slavenske armije oko dvije tisuće ljudi. Vijest je bila potpuno netočna i uložen je veliki 
napor kako bi se odgovorilo od polaska nekoliko tisuća rođaka i prijatelja, koji su se, 


149 


Studentski forum 





s najmanje stotoinjak autobusa, spremali na odlazak da prihvate svoje sinove, očeve, 
muževe, braću. Razočaranje izazvano neposrednom spoznajom da nema njihovih dragih 
mogla se, a vjerojatno bi se i okrenula, prema vlastitoj strani. 


U ratu protiv Hrvatske jedan od propagandnih ciljeva bio je svjetskom i političkom 
javnom mnijenju prikazati Hrvate kao ustašoidan i genocidan narod. No stručnjaci 
upozoravaju kako propaganda koja počiva na lažnim, izmišljenim ili podacima koji se 
ne mogu dokazati, može postići svoj konačni cilj samo ako je praćena uspjesima u 
političkim i/ili ratnim osvajanjima. Inače se efekt dokazivanja pomoću neosnovanih 
tvrdnji smanjuje i potpuno nestaje, što se i desilo fašističkoj propagandi za vrijeme 
Drugoga svjetskog rata, a što se dogodilo i ratnoj propagandi protiv Hrvatske. 


U propagandi, osobito ratnoj, djeluje se na kognitivnu i emocionalnu sferu čovjek- 
ovu. Najviše se pri tom želi utjecati na emocije jer se na njih djeluje najlakše. Gustav 
Le Bon je rekao: “Kad se srce pridobije, onda je lagano gospodariti voljom“, pa se 
izazivaju strah, bijes, tjeskoba, nostalgija ili suprotne emocije — patriotizam, identi- 
fikacija, emocionalno rasterećenje, lociranje krivca i drugo. Pritom se koriste emocija- 
ma zasićene riječi, parole i simboli. Pri djelovanju na kognitivnu sferu upotrebljavaju se 
činjenice (bijela propaganda), poluistine (siva propaganda) te razne izmišljotine (crna 
propaganda koja ne bira sredstva). 


Aktivna i jaka ratna propaganda svojstvena je posebice državama s ekspanzionis- 
tičkim pretenzijama, te onima koje na međunarodnu politiku gledaju s pozicija sile. Tu 
se ističu diktatori i izrazito nedemokratski sustavi. Novovjeki diktatori, čini se, vrlo 
dobro ovladavaju umijećem manipuliranja masama. Zlorabe spoznaju da je percipira- 
na vanjska opasnost (pa makar i izmišljena) najpogodnija za uspostavu moći i utjeca- 
ja, pa “neprijatelj“ postaje koheziona snaga. Govore masama ono što masa očekuje 
ili priželjkuje, podilaze joj obećanjima i lažima tako konstruiranim da nitko u njih ne bi 
posumnjao. Stvaraju lik okružen jakim emocionalnim nabojem, osvajaju vlast i grade 
čvrstu propagandnu mašineriju. Ista je priča s Hitlerom i Mussolinijem, a nešto slično 
dogodilo se prije nekoliko godina i u Srbiji: postupno se stvarao oligarhijsko-diktatorski 
represivni sustav, uz jaku propagandu, ali i velike unutrašnje proturječnosti, što je sve 
rezultiralo -ratom. 


DRUGA SREDSTVA PSIHOLOŠKOG RATA 


U specijalnom ratu koriste se raznolika djeovanja od suptilnog do nasilnoga: ekonom- 
ska borba, politička borba, ideološki, društveni i kulturni pritisak, obavještajni i kon- 
traobavještajni rad, provokacije, inscenacije, štrajkovi, sabotaže, pasivni otpor, aten- 
tati, prijetnje terorizmom te psihološko- propagandne aktivnosti. Sve ove djelatnosti 
imaju psihološke učinke. 


Možemo reći da postoje dva tipa tih “drugih“ sredstava psihološkog rata. Jedan tip 
sličan je propagandi jer se, također, služi semiotičkim podražajima. Cilj korištenja 

znakova je dezinformacija protivnika kako bi ga se navelo da donese pogrešnu odluku 
ili procjenu. Primjer su lažne, polulažne ili iskrivljene poruke za koje se zna da će ih 
neprijatelj dobiti. Tu spadaju i različita maskiranja, prikazivanje situacije tako da ju 
protivnik pogrešno percipira: lažni pokreti postrojbi kombinirani katkad sa stvarnim 
pokretima i tome slično. Najčešće korišteni znakovi su, dakako, riječi i slike, odnosno 
verbalni i grafički materijal. Primjer koji želimo navesti je upotreba sintagme “pale- 
stinska država“ Koristio ju je oko 1964. godine PLO, mada taj naziv službeno nije 
postojao, a označavao je nežidovsku, tj. neizraelsku zemlju. Važno je bilo pustiti je u 
opticaj; prvo su je počeli koristiti novinari, pa zatim javno mnijenje, a na kraju i poli- 
tičari. Cilj je bio proširenje i prepoznavanje tog naziva među ljudima kako bi se stvorila 
predodžba o stvarnom postojanju palestinske zemlje. Kada je predodžba jednom stvo- 
rena, onda je daleko lakše oblikovati njezin sadržaj. Sličan primjer iz naše povijesti 
jest upotreba naziva “SAO Krajina“; uporno se koristio kao nešto što postoji u zemljo- 
pisnom, političkom i pravnom smislu. Međutim, nedovoljno promišljena ili neoprezna 
uporaba poruka koje nose verbalni sadržaj može se, na kraju, negativno, vratiti sa- 
mom inicijatoru. Slike su još snažniji prenositelj poruke (često se kaže kako jedna slika 
govori kao tisuću riječi). To posebno vrijedi za slike masakriranih ljudi, ubijene djece, 
razrušenih i spaljenih naselja i slično. Međutim i ovdje postoje znatna ograničenja. 
Naime, ljudi sve manje vjeruju slikama znajući da ih je vrlo lako montirati. Drastične 
slike mogu izazvati i obrnuti efekt — neki ljudi odbijaju gledati stravične prizore jer bi 
mogli uzdrmati njihov ustaljeni duševni mir i izazvati strah; rezultat je izbjegavanje 
susreta s takvim slikama. Moguć je i suprotan učinak — ljudi se naviknu na gledanje i 
najgorih prizora i postaju ravnodušnima. Moguće je da su upravo zbog ovakvih razlo- 
ga slike o strahotama rata (u Hrvatskoj), koje smo na početku rata masovno slali u 
inozemstvo, imale znatno manji učinak nego što smo željeli i očekivali. 


Drugi tip sredstava psihološkog rata su izravne aktivnosti kao što su ubojstva, bom- 
bardiranja, ranjavanja, sakaćenja, masakriranja. Svrha je izazvati, u ciljanoj popu- 
laciji, takvo ponašanje koje odgovara agresoru. Moguć raspon i varijabilitet takvih 
sredstava je neizmjeran: od pucanja nasumice po civilima (sjetimo se samo snajperista 
koji su unosili paniku među naše građane za vrijeme rata), atentata, korištenja ostav- 
ljenih eksploziva, do masakriranja ljudi i životinja, te uništavanja materijalne imovine, 
kulturalnih i religijskih obilježja. Takvim se aktivnostima izaziva strah i bespomoćnost, 
a na ustrašene i bespomoćne ljude se lakše djeluje (individualno i grupno) i lakše se 
potiču željena ponašanja. 


Bespomoćnost se može inducirati na različite načine, a proveden je i niz 
eksperimenata na tom području. Eksperimenti su rađeni na majmunima i pokazali su 
da se može govoriti o urođenom ili biološkom strahu od dekapitiranih majmunskih 
tjelesa. Drugi tip pokusa vršen je na štakorima koji su do iznemoglosti plivali u turbuliranoj 
vodi; mogli su plivati i do šezdeset sati bez prekida. Kada su im, međutim, odrezani 
brkovi, koji za njih iz nepoznatih razloga predstavljaju dio identiteta, plivali su znatno 
kraće, u prosjeku samo nekoliko sati. Da brkovi štakorima nisu nužni za neposredno 
snalaženje u okolini, barem ne toliko koliko to oni “smatraju“, pokazuje činjenica da 
laboratorijski štakori odrezanih brkova mogu plivati duže nego “prirodni“ štakori iz 

kanalizacije. Ali čak i ovi štakori mogli su plivati duže ukoliko su neko vrijeme živjeli 
bez brkova i navikli se na tu novu situaciju. Obdukcija je pokazala da nisu umrli od 
utapljanja, već im je jednostavno prestalo raditi srce od šoka zbog izgubljenih ili skra- 
ćenih brkova. Na taj način inducirana bespomoćnost kasnije je potvrđena u mnogim 
eksperimentima i danas predstavlja poznati fenomen (Krizmanić, 1993.). Kod ljudi se 
o namjernom izazivanju bespomoćnosti najviše zna, iako uglavnom neizravno, iz 
Staljinovih čistki i zatvora. Do djelotvornog korištenja ovih psiholoških mehanizama 
došlo se, vjerojatno, iskustveno. Kod čovjeka se osjećaj bespomoćnosti ne izaziva 
samo (ili se puno teže izaziva) tjelesnim inzultom, ali se lako postigne uništavanjem 
svega onog što prema osobnoj percepciji pojedinca predstavlja njegov identitet. Prvi 
pravi psihološki obrađeni podaci potječu iz Korejskog rata u kojem su Koreanci i Kinezi 
od zarobljenih Amerikanaca tražili da u malim grupama govore što više o sebi, kako 
bi o svakom pojedincu što više saznali, a onda su kod njih na različite načine, ovisno 
o pojedincu, izazivali osjećaj bespomoćnosti, te ih na kraju tako “obradili“ da su bili 
prokoreanski ili prokineski orijentirani, pa su čak i provodili prokoreansku propagandu 
u Americi. Učinak postupaka za izazivanje osjećaja bespomoćnosti značajno se ubrzava 
i pojačava iznurivanjem ljudi nesanicom, socijalnom izolacijom i sl. Učinak nije trajan, 
tijekom godina slabi ali ostavlja trag na ljudima koji su ga proživjeli. 


OBRANA OD DJELOVANJA PSIHOLOŠKOG RATA 


Obrana od djelovanja psihološkog rata sustav je podizanja “psihološke otpornosti“ svih 
građana, a posebno jače ugroženih socijalnih skupina. Tome pripomaže razvoj demo- 
kratskog, zdravog i slobodnog društva koje omogućava razvoj stabilnih, otpornih, 
kritičkih i psihološki zrelih ličnosti, čime se onemogućava indoktrinacija kao i specijal- 
na djelovanja neke druge zemlje. 


Jedan od preduvjeta psihološke obrane je kvalitetno informiranje — ispunjenost 
informacijskog prostora stalnim, opsežnim, istinitim, pravodobnim, nedvosmislenim i 
provjerljivim informacijama. Nedostatak informacija o nekom događaju ili objektu iza- 
ziva, pogotovo ako se događaj ili objekt percipira kao opasan ili koristan, osjećaj 
neizvjesnosti i spontano potiče pojedinca da neizvjesnu situaciju strukturira i u nju 
unese red. On će, uz vlastito iskustvo, koristiti sve informacije koje mu se učine rele- 
vantnim te će nastojati doći do objašnjenja i po cijenu krivog zaključka. U psihološ- 
kom ratu ovakve se situacije koriste za plasiranje smišljenih dezinformacija — glasina. 
Upravo je zato iznimno opasno ostavljati ljude u informacijski nejasnom, “praznom“ 
prostoru. Ispunjavanje tog prostora stalnim, istinitim i provjerljivim informacijama koje 
bez zadrške i brzo stižu do svakog čovjeka, otklanja mnoge opasnosti i postaje štit od 
informacijske manipulacije. 


Drugi bitan element psihološke obrane je kohezivnost i optimizam stanovništva 
napadnute zemlje. Cilj agresivnog psihološkog rata upravo je razjedinjavanje stanov- 

ništva i izazivanje osjećaja bespomoćnosti, besmisla i malodušnosti. Kohezivnost neke 
grupe snažna je brana vanjskim utjecajima, a iskustva govore da je jedinstvo na naj- 
širem planu snažan element onemogućavanja psiholoških pritisaka neprijatelja. Za 
koheziju i optimizam značajan je efekt djelovanja masovnih medija: mogu u velikoj 
mjeri utjecati na stvaranje dobrog ugođaja, ali mogu imati i negativan podsticaj ako 
šire naivni, lažni optimizam, ako se pasivno postavljaju prema obrani, ako nepotrebno 
opetovano, osobito u početku rata, prikazuju drastična ljudska stradanja, ako nekritično 
pridaju važnost neprijateljskim uspjesima. Naravno da se ovome, kao odgovarajuća 
protuteža, ne postavlja nekritično komentiranje činjenica i stvaranje lažnog optimiz- 
ma, što može dovesti upravo do kontraefekta, već je poželjna samo odmjerenost u 
prezentaciji činjenica i realni optimizam. 


Moramo napomenuti da je atmosfera u pozadini vrlo bitna za atmosferu na frontu. 
Aktivno moralno podržavanje ratnih napora pozadine ohrabrujuće djeluje na 
raspoloženje boraca i njihov borbeni moral. I stav obitelji značajno utječe na psihičko 
stanje boraca; tako reakcije i ponašanja djece, na primjer, ponos na očeve i divljenje, 
često imaju pozitivan utjecaj. Atmosfera pozadine mora biti podržavajuća i optimistič- 
na. Osim izravnog sudjelovanja, uključuje i aktivne gospodarstvene, kulturne, zabavne 
i društvene djelatnosti. 


Psihološko savjetovanje namijenjeno širokoj populacij, vid je obrane od psihološke 
manipulacije neprijatelja. To je, u osnovi, edukacija najširih slojeva društva putem 
sredstava javnog komuniciranja (TV, radio , tisak, izdavačka djelatnost, predavanja i 
tribine) kako bi ih se upoznalo s problemima sa kojima bi se mogli suočiti, ali i s 
načinima na koje bi ih mogli svladati. Upravo zato što je jedan od osnovnih uvjeta 
uspjeha psihološko-propagandne agresije taj da žrtve nisu svjesne njenog djelovanja, 
nužno je upoznati javnost s karakteristikama neprijateljskog psihološkog rata i cljevi- 
ma koje želi postići. To uključuje informiranje i analizu svih konkretnih akcija neprija- 
telja, te podučavanje kako se svim tim psihološkim napadima oduprijeti, kako onemo- 
gućiti manipulacije našim mišljenjem, emocijama i ponašanjem, odnosno kako si po- 
moći u uspostavljanju ili održavanju psihološke stabilnosti, kako kontrolirati vlastite 
emocije da ne dovedu do blokade ponašanja; kako se suočavati sa stresom i smanjiti 
njegove negativne efekte; kako prepoznati dezinformacije i ne postati njihovim pre- 
nositeljem; kako se suočiti s gubicima i s boli; kako se suočavati s opasnošću; kako 
pozitivno djelovati u vlastitoj okolini, te kako, usprkos stradanjima, zadržati dobro 
raspoloženje i optimističnost. 

Vojne postrojbe i njihovi zapovjednici, kao i jedinice MUP-a, zahtijevaju posebnu 
psihološku pripremu koja se ostvaruje redovitim programom edukacije i pripremom za 
operativne postupke. U Hrvatskoj vojsci, uz izuzetno začajnu potrebu informiranja 
ljudstva, nužno je raditi i na izgradnji borbenog morala kao sastavnog dijela obrane od 
specijalnog rata. Treba stvarati osjećaj uzajamne solidarnosti i povjerenja, upućivati na 
moguća i postojeća neprijateljska propagandna djelovanja i izravno im se suprotstav- 
ljati, razvijati “refleks prepoznavanja“ djelovanja neprijateljske propagande, što uklju- 
čuje osnovnu poduku o prirodi psihološkog rata, te razvijati rad samozaštitnih grupa 
unutar postrojbi, a u krajnjoj liniji ljude valja uputiti i u načela psihološke samopomoći. 

Postoje i specifične socijalne kategorije koje su obično posebno ranjive na psiho- 
loški rat i s kojima treba raditi na psihološkoj pomoći; to su, na primjer, školska djeca, 
nastavno osoblje, samozaštitne grupe, medicinske ekipe na terenu, starije osobe, 
invalidi i slično. 

U slučaju operativno-radnih grupa izuzetno je važno poštivanje načela dobre orga- 
niziranosti i izbor odgovarajuće osobe za vođu. Već smo ranije spomenuli da je za 
otpornost pojedinca na psihološke pritiske važna kohezivnost grupe kojoj pripada, a u 
situacijma ugroženosti za ponašanje članova vrlo je važno i ponašanje te emocionalna 
stabilnost vođe. 


Nužna komponenta obrane neke zemlje od psihološkog rat je i aktivna psihološka 
obrana, to jest “obrambeni psihološki rat i ratna kontrapropaganda“ što je posao 
posebnih stručnih tijela i organa. 


PSIHOLOŠKI RAT PROTIV HRVATSKE 


Kakav se psihološki rat vodio u Domovinskom obrambenom ratu? Počelo je inicira- 
njem straha kod srpskog naroda u Hrvatskoj koji je postepeno konvertirao u mržnju i 
agresivno ponašanje. Širena je propaganda o negativnim povijesnim karakteristikama 
hrvatskog naroda i o njegovoj fašistoidnoj usmjerenosti (u prošlosti i budućnosti), te se 
pokušavalo destabilizirati Hrvatsku na političkom, društvenom i ekonomskom planu. 
Ova faza je dakako ostavila traga i bila dobra priprema za sljedeću, završnu fazu koja 
je koristila, uglavnom, kombinaciju ratovanja niskog intenziteta (vjerojatno je pro- 
cijenjeno da bi veći intenzitet izazvao neposrednije negativne međunarodne reakcije) 
s psihološkim ratom. Psihološki rat je, mogli bismo reći, bio primaran, a sva ostala 
sredstva, pa i stvarno borbeno djelovanje, bili su u njegovoj funkciji. To potkrepljuje 
činjenica da su četnički ciljevi bili uglavnom vrtići, škole, bolnice, crkve, kulturni 
spomenici te civili općenito. Prisjetimo se samo bombardiranja Dubrovnika i razaranja 
njegovih kulturnih spomenika, napada na vukovarsku bolnicu, uništavanja crkava i 
svetišta diljem Slavonije itd. Ne treba zaboraviti niti druge različite oblike psihološkog 
rata protiv Hrvatske: ekonomska borba - otimanje hrvatskih (i slovenskih) poduzeća, 
posebni porezi na robu iz Hrvatske (i Slovenije), namjerno uništavanje industrije; poli- 
tička borba — umjetno stvaranje političkog nezadovoljstva masa (posebice kod Srba u 
Hrvatskoj), osnivanje nekih političkih stranaka koje su Hrvatskoj podmetnute kao 
“kukavičja jaja“ jer je njihovo djelovanje dirigirano od strane agresora; ideološki, društve- 
ni i kulturni pritisak, osporavanje povijesnih i kulturnih činjenica o Hrvatskoj, isključi- 
vanje kulturnih, znanstvenih, sportskih, umjetničkih i drugih hrvatskih društava iz 
saveznih udruženja, Memorandum SANU-a, obavještajni i kontraobavještajni rad, 
ubačeni ljudi, izdajstva, špijunaže, sabotaže, štrajkovi, atentati (pokušaj atentata na 
predsjednika Tuđmana na predizbornoj kampanji u Benkovcu), terorizam (počelo je u 
Kninu), eksplozivne naprave, psihološko-propagandna djelovanja itd. Drugim riječi- 

ma, protiv Hrvatske se vodio dugotrajan, višegodišnji psihološki rat , čiji je vrhunac bio 
oružani sukob. 


Čini se da do sada nigdje nisu korišteni psihološki mehanizmi psihološkog rata na 
taj način i u toj mjeri kao u ratu protiv Hrvatske i Bosne i Hercegovine. 


U ratu protiv Hrvatske, na kolektivnoj se razini pokušavao kod ljudi izazvati osjećaj 
straha i bespomoćnosti koji se lako postižu uništavanjem svega onoga što predstavlja 
identitet čovjeka. Lako je utvrditi da svakom u Slavoniji, primjerice, njegov identitet 
čine njegova njiva, kuća, religija, društvena i kulturna tradicija i običaji uz koje je 
odrastao. Kada se to uništi ili oduzme, te se pojedinca još dovede i u stanje paničnog 
straha zbog ugrožavanja vlastita života i života njegovih najbližih, ne govoreći uopće o 
djelovanju prizora masakriranih ljudi i spaljenih naselja, onda gotovo da nema čovjeka 
koji se ne bi osjećao bespomoćnim.U takvom stanju ljudi su spremni učiniti mnogo 
toga što je prije bilo sasvim izvan njihovih referntnih okvira i u takvim situacijama se 
lako induciraju druge vrijednosti, i ponašanja poželjna za inicijatora. Ta specifična 
stanja, iako nisu trajna, jedno određeno vrijeme djeluju te se ovim stanjima ili nji- 
hovim posljedicama barem djelomično mogu tumačiti mnoga asocijalna ponašanja 
koja su ispoljavali prognanici u domovima svojih domaćina. 


ZAKLJUČAK 


Koliko god psihološke akcije mogu određeno vrijeme biti učinkovite i zastrašujuće, 
valja napomenuti da propaganda i psihološki rat nisu svemoćni i da sadrže niz ograni- 
čenja. Prije svega ako nema stvarnih ratnih uspjeha, ni propaganda nema uspjeha. 
Istraživanja također pokazuju da su propagandne akcije djelotvorne ako su više-ma- 
nje usklađene s već postojećim socijalnim tendencijama, u suprotnom uspjeh izostaje. 


Poznavanje osnovnih ciljeva, sredstava i tehnika psihološkog rata, kao što smo već 
ranije napomenuli, može pomoći da ne podlegnemo takvim djelovanjima, da se lakše 
i brže oslobodimo nekih učinaka koji su takvim ratom izazvani te da i sami ne posta- 
nemo aktivni sudionici širenja glasina ili prepričavanja neprovjernih događaja. 


Ni propaganda, niti psihološki rat ne mogu se proglasiti kao nešto što je a priori 
negativno, koriste ga obje sukobljene strane kao sredstvo slabljenja neprijatelja i po- 
maganja sebi u obrani odnosno okretanju ratne sreće na vlastitu stranu. I sama svrha 
psihološkog rata je da se protivnička propaganda i sredstva psihološkog rata deevalu- 
iraju u očima vlastitog i neprijateljevog stanovništva i vojske. 


Najjači argument ratne propagande nije njezina jačina i količina, već kvaliteta 
ideje i istine koje se propagandom prenose i podržavaju. Itekako je, dakle, važno koja 
strana vodi napadački i osvajački, a koja pravedni, obrambeni rat. 

PSYCHOLOGICAL WAR 


Vera Ranogajec 


Summary 


This paper deals with psychological war, which has its roots in the beginning of 
human society, and it especially gains importance in recent history and it represents 
one of the most powerful and most present aspects of almost any kind of war activi- 
ties. The author shows different aspects of psychological war activities, emphasizing 
war propaganda as the most frequently used mean of Psychological war and presents 
the possibilities of defence from such activities, with special reference to psychologi- 
cal war against Croatia during Croatian War of Independence. The paper is based upon 
combined analysis of several articles and books by recognized authors who deal with 
the subject. 


Key words: psychological war, special war, war and political propaganda, psychological de- 
fence, psychological weapons 

